S Drama vo dr Pandemie    Us em Weschte kunnt e Grippe, duet sich rasend schnäll verbreite,  D Schwyz will entschide reagiere, aber das brucht Ewigkeite.  "In Ängland gits die erschte Doote", riefe mir in Angscht und Noot,  "Bi uns herrscht Ornig" kunnt do d Antwort, "schysseglyych  wie lang das goot."    Und me prööblet, plaant und teschtet und duets nomol überpriefe,  "Als EU-Mitglied giengts schnäller", hörsch e Blocher-Gegner riefe.  Diräggt uff Bärn hänn mir aaglütte: "Gänd jetzt Gas ir dumme Glöön",  "Vo uns gits gar nüt", hörsch si sage, "das ischt Sache der Kantöön".    Und scho driffts e Maa in Klote und d Verwirrig isch gigantisch,  Well kein weiss ob dä nur Zürcher oder anderwytig Grangg isch.  Wältwyt sinn si scho am Impfe , sogar  in Dütschland, das spricht Bänd,  Und mir warte, warte, warte und mir wäschen unsri Händ.    Mir draage Massge, Händsche, Hüübli und Pariser zum is schütze,  Nämme dääglig non e Chlorbad, hoffe s däti öppis nütze.  Denn nach gfüülte Zää Dekade, kunnts OK, dr Stoff drifft yy,  Und jetzt wo me könnti Impfe, isch die Grippe scho verbyy.